ЭССЕ

 «21-чу б1ешеран хьехархо»

 ***Стигал олхазарийн к1орнех юзуш ю,***

 ***Дуьххьара уьш т1ома йовла г1ерта.***

 ***Шаьш ца 1ема к1орнеш т1ома йовла,***

 ***Цхьаъ ма хуьлу царна хаам луш.***

 *Кхойтта шо ду 21-чу б1ешеро хьалхатоьттуш керлачу аг1ор вайн дахар кхиош долу.*

 *Вайзаманан нах таханлерачу ни1матах пайдаоьцуш беха.*

 *Т1аьхьарчу шерашкахь дахар ч1ог1а хийцаделла. Мелла а синкъоме а, тайп-тайпана дирзина. Керла технологеш бахьана долуш вайн аьтто бу масех эзар километр юккъехь йолуш вовше дистхила а, къамел дан а, муьлхха а оьшу информаци лаха а, б1аьрг тохале цунна т1аьхьакхиа а.*

 *Ткъа массо х1ума дуй-те иштта дика?*

*Х1окху къоначу т1аьхьенна хаьий-те и керла технологеш, интернет оьшучу , нийсачу новкъахь лелаян?*

 *Таханлерачу адамийн кхетамна ч1ог1а т1е1аткъам бо х1окху керлачу технологеш. Дукхачу берашна синкъоме яц школа а, урокаш а. Царна шаьш ч1ог1а хьекъал долуш хета. Оцу интернет чу а бевлла шаьш 1ийча, массо х1ума кхочушхилла моьтту царна. Царна хаац-кх цу чохь долу 1илма шайна пайда бохьуш, к1орггера кхетам луш доцийла. Йоккхачу информационни аренца т1ех1оьттинарг керла оьмар ю. Дахар хийцаделла. Мила хир вара-те цу берашна оцу интернетан аренашкара оьшу информаци нийса схьа а эцна, царна д1акховдо хуур долуш? Хьан дийр дара-те иза кхоччуш нийса? Суна схьахетарехь, иза хьехархо ву.*

 *Вайзаманахьлерчу адамийн боккха сингаттам - иза шайга кхаьчна 1илма нийса лело цахаар ду. Адамашна ойла ян а ца хаьа. Ца хаьа шайгахь йолу коьчал лело а. Цаьрца цхьана шайн хетарг а доцуш, шайн ойла йоцуш дисина адам.*

 *Вайзаманан хьехархо хила веза берийн хаарш шен-шен т1ег1ан т1едаккха хууш. Цу хааршца ца хуучу, ца девзачу хаарийн т1ег1ан т1е уьш бохуш а. Хьехархо ша хила веза керлачу технологешца болх беш, иштта уьш урокехь нийса лелаян хууш.*

 *Хьуьнаре- системни т1едахар (системно-деятельный подход) - иштта кхио еза хьехархочо шен урокаш. Кийча хаарш дала ца деза, шаьш цу т1е дахка, оьшу хаам нийса схьаэца, лаха 1амо деза бераш. Хьехархо деккъа дуьйцуш, я царна т1ехьожург хилла 1ен ца веза, иза дешархошна куратор, экскурсовод хилла схьаван везаш ву и дешархой цу хаарийн некъа т1ехь схьабахкош.*

 *Вайзаманан хьехархо – иза иштта хьехархо ву, шен дешархошца нийса диалог ян хууш верг. Хьалхе дуьйна царна хууш долчунна синкъоме хаттарш х1иттош, хазахетарца цу хаттаршна нийса жоьпаш дала а, лаха а дог доуьйтуш хила веза таханлера хьехархо. Дедуктивно ойлаяр массо а адамна хууш ду, цу т1е тевжина хила а веза хьехархо, тайп-тайпанчу ойлаяран эксперименташца берийн дедукци кхиош. Х1ора хьехархо талламхо а, экспериментатель а хила веза шен 1илманан декъехь. Х1умма а дац, хьалхе дуьйна лехнарг, девзинарг х1инца а толлуш хиларх. Доккха х1ума ду дешархочунна и шена лаха хиънехь, шен 1алашоне и ша кхаьчнехь а.*

 *Урокехь кхоллараллин коммуникаци хила еза.*

 *Дешархо а, хьехархо а шаьш дуьйцучунах вовше кхеташ, вовше хаалуш хила веза. Алсам урокехь кхоллараллин т1едахкарш а, ловзарш а хила деза. Ролаш йолу ловзаршца муьлхха а сюжет эшалур ю, исторически хилларг а. Эццехь царна атта хир ду 1алашоне кхача, хуьлучух кхета а.*

 *Х1ора дешархо шен хетарг долуш ву. Ткъа и шен хетарг а, шен ойла а йоцу дешархо дукхахболчарна т1аьххье д1авоьду. Ткъа даиманна хуьлий дукхахберш нийса? Дера ца хуьлу. Хьехархо иза иштта адам ду: х1ора дешархо д1а а ца тоттуш т1еэца везаш, иза мел харцлехь, цо мел нийсаниг ца алахь а, х1оранга леррина ладог1а дезаш. Хьехархочо делахь, дацахь а шена хетарг нийса ду и т1еэца бохуш хила ца веза. Цо цуьнга дикка ла а дуг1ий, дерриге цуьнца цхьана къаста а дой, нийсачу жоьпана т1евалаво. Х1ора стеган шен ойлан бакъо ма ю, хьехархо ларлуш хила веза иштта долчу х1уманна т1ехь. Хьехархо даиманна бакъ велахь а, и бакъдерг хьехархочо бух боцуш йинчу ойланца доьзна хила ца деза.*

 *Цкъа мацах ша 1амийначунна т1ехь сецна, шена хучух, шегахь долчунах тоам а бина 1ен ца веза хьехархо. Бераш 1амо веана хьехархо даиманна шен болх лакхабоккхуш хила веза.*

 *Дешаран программина новкъарло ца еш, керлачу технологешца, керлачу приемашца, методашца, кхин болчу хьехархошкара зеделларг схьа а оьцуш, цунах пайда а беш, юкъараллин кхиорехь йолу литература йоьшуш, ша шен т1ехь болх беш, шен хаарш лакхадохуш болх бан декхарийлахь ву хьехархо. Вайзаманан хьехархо массо хаттарна нийса жоп дала ца хууш хилахь а, и дешархо цу нийсачу жоьпана т1евалаван некъ хьоьхуш хила веза.*

 *Хьехархо - иза дуккха са болуш, берашна синкъоме волуш, хьехархо санна хилла ца 1аш, дика ладог1архо, дика къамелдархо хила веза.*

 *Дуккха а хаамаш болчу х1уманна т1ехь воха а ца вухуш, и информаци нийса лело хууш, и тойина схьакховдо, д1акховдо хууш хила веза таханлера хьехархо. Суна иштта хета.*

 *Хьехархо даиманна дуьйцуш ца 1аш и дешархо шена т1аьхьавало хууш хила веза. Иштта хила веза таханлера хьехархо. Суна лаьа иштта хила.*

 *Лакхахь мел аьллачунна жам1 деш суна ала лаьа - хьехархо иза шен г1уллакхан говзанча, масех са болуш (многогранный), массо аг1ор кхиъна волуш инзаре тамашийна, говза адам ду.*

 *Кху сайн эссехь «декхарийлахь ву», «хила веза», «хаа деза» дукха далийна аса. Суна хаъал къахийти хьехархочух. Ницкъ тоьар буй-те цуьнгахь, и дерриге далур дуй-те цуьнга?)) Т1аккха а, иза хьехархо иштта шен некъ, ойла, лаам д1ах1оттийна ву бохург ду. Т1аьххьар т1е, хьехархо декхарийлахь ву (юха а и ца аьлча ца дели) и бер деза, кхин дерг кхочуш дан хала дац.*

 *Хьехархо Тагирова Есита*